SL Uradni list Evropske unije C 177/14

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 177/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„FENALÅR FRA NORGE“

EU št.: NO-PGI-0005-01260 – 27.8.2015

ZGO ( X ) ZOP ( )

1. Ime

„Fenalår fra Norge“

2. Država članica ali tretja država

Norveška

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Fenalår fra Norge“ je soljeno, sušeno in zoreno ter včasih dimljeno stegno jagnjetine in ovčetine norveškega izvora. „Fenalår fra Norge“ vključuje tradicionalno in zoreno različico. „Fenalår fra Norge“ zajema cele kose in kose, ki so v celoti ali delno izkoščeni. Kopita in spodnji del noge so na splošno popolnoma ali delno odstranjeni.

„Fenalår fra Norge“ ima zaokrožen okus mesa brez opazne značilnosti ovčetine. „Fenalår fra Norge“ mora imeti sušen in nezgrešljiv vonj ter blago slan okus. Zorena različica mora vsebovati manj kot 7 % soli. Tradicionalna različica mora vsebovati manj kot 9 % soli. Marinirana ali začinjena stegna imajo okus po posebnih začimbah, ki se uporabljajo. Rožmarin, česen, poper, timijan, jagodičje in med so običajne arome.

„Fenalår fra Norge“ mora imeti enakomerno rdečkasto barvo, mehko in srednje čvrsto do čvrsto teksturo in ne sme vsebovati plesni. Rob mesa ne sme biti suh, maščoba pa mora biti nežno zlate barve.

Tradicionalna različica mora biti sušena najmanj za 30 %, zorena različica pa vsaj za 35 %. Običajni čas sušenja in zorenja je 3–6 mesecev za tradicionalno in 5–9 mesecev za zoreno različico. „Fenalår fra Norge“ se praviloma prodaja, ko ima vodno aktivnost (aw) pod 0,90.

Običajna metoda dimljenja je hladno dimljenje s sekanci bukovine. V nekaterih primerih se namesto bukovega uporablja brinov les.

Normalna teža celotnega stegna po sušenju je od 1,4 do 2,1 kg za jagnjetino. Pri odraslih živalih podobna teža znaša 2,0–4,2 kg.

3.3 Surovine (samo za predelane proizvode)

Surovina za „Fenalår fra Norge“ je stegno ovčetine ali jagnjetine, ki izvira iz živali, skotene, vzrejene in zaklane na Norveškem, kakor je opredeljena v točki 4. Uporabijo se lahko tako sveža kot zamrznjena ali odmrznjena stegna, vendar zamrznjena ali odmrznjena stegna ne smejo biti starejša od 12 mesecev.

Uporabijo se lahko pasme, kot so norveška bela ovca, ovca dala, norveška ovca, cenjena zaradi volne (Norwegian pelt sheep), in stara norveška avtohtona pasma s kratkim repom (Old Norwegian short tail landrace), ter križanci med različnimi rasami. Običajna starost ob zakolu je 7–8 mesecev za jagnjeta in 1–5 let za odrasle živali.

Več kot 90 % živali je zaklanih v obdobju med septembrom in novembrom.

PH stegen, izmerjen v tankem plečetu, mora biti med 5,5 in 5,8. Med postopkom morajo biti stegna gnetena in stiskana, da se pokažejo sledi krvi. Med proizvodnjo mora biti temperatura pod 7 °C, vendar je priporočljivo, da se temperatura vzdržuje med 1 in 4 stopinjami Celzija, dokler stegna niso osoljena. Sušenje mora potekati v ustrezno vlažnem ozračju pri primerni temperaturi. Vsako stegno se mora ročno preveriti, da se spremlja postopek sušenja in da se stegna poberejo pri primerni stopnji sušenja.

Stegna jagnjetine so zamrznjena pri temperaturi pod –18 stopinjami Celzija. Odmrzovanje zamrznjenih stegen poteka pri nadzorovanih temperaturah pod 7 stopinjami Celzija.

3.4 Posebne faze proizvodnje, ki jih je treba izvajati na opredeljenem geografskem območju

„Fenalår fra Norge“ se proizvaja, predeluje in obdeluje na Norveškem, kakor je opredeljena v točki 4. Surovina za „Fenalår fra Norge“ je stegno ovčetine ali jagnjetine, ki izvira iz živali, skotene, vzrejene in zaklane na Norveškem, kakor je opredeljena v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

„Fenalår fra Norge“ se lahko prodaja kot celo stegno s kostjo, celo stegno brez kosti ali v rezinah. Izkoščen kos se lahko prodaja v celoti ali v rezinah. Rezine so na splošno tanke (0,6–1,2 mm).

3.6 Posebna pravila za označevanje proizvoda, za katerega se uporablja registrirano ime

„Fenalår fra Norge“ se dodatno označi kot tradicionalen ali zoren.

4. Jedrnata opredelitev geografskega območja

„Fenalår fra Norge“ se proizvaja, predeluje in obdeluje na Norveškem, ki je tu opredeljena kot Kraljevina Norveška brez območij Svalbard in Jan Mayen.

5. Povezava z geografskim območjem

Vloga za registracijo zaščitene geografske označbe temelji na slovesu.

„Fenalår fra Norge“ je edinstven proizvod z Norveške tako glede na ime kakor tudi metodo proizvodnje. Splošna opredelitev je „sušeno stegno ovčetine in jagnjetine“. Poimenovanje fenalår se je v daljni preteklosti uporabljalo na Norveškem, ni pa znakov, da bi se uporabljalo tudi v drugih državah.

Norveška ima dolgo tradicijo ekstenzivne ovčereje. To je mogoče pripisati hladnemu podnebju in topografiji Norveške z veliko pašnikov in strmih zemljišč.

Na Norveškem je mogoče zabeležiti dolgo in nepretrgano tradicijo proizvoda „Fenalår fra Norge“. Leta 1555 je Olaus Magnus o ovčetini zapisal, da „severnjaki ovčje meso tako kot skoraj vse drugo meso jedo surovo skozi vse leto, potem ko je ležalo v slanici, bilo dimljeno in sušeno na svežem zraku, in to meso se ne more pokvariti“. Veliko posrednih virov navaja, da se je proizvod najverjetneje proizvajal v vikinški dobi (800–1050 n. št.), in zaradi najdb kosti ovc, ki izvirajo približno iz leta 3000 pr. n. št. (neolitska doba), je verjetno, da so stegna ovčetine sušili že v tistem času.

Proizvodnja proizvoda „Fenalår fra Norge“ je lokalna tradicija v vseh štirih regijah na Norveškem in je povezana z vso Norveško. Znanje in izkušnje o proizvajanju proizvoda „Fenalår fra Norge“ se je prenašalo iz generacije v generacijo. Ljudje so zato pridobili veliko spretnosti, kako se proizvodnja prilagodi lokalnim pogojem, kot so temperatura, vlažnost in veter. Pridobljeno znanje, kako izbrati ustrezno kakovost ovčjih stegen in kako gnesti stegna, veščine postopka soljenja in sušenja, da se pridobi blag slan okus in pravo teksturo, so pomembni dejavniki za priznano kakovost proizvoda „Fenalår fra Norge“.

To dolga in razširjena tradicija je proizvodu „Fenalår fra Norge“ na Norveškem prinesla velik sloves. Potrošniška raziskava, izvedena januarja 2016, potrjuje, da je proizvod „Fenalår fra Norge“ dobro poznan ter ima velik in pozitiven sloves. Potrošniki menijo, da je „Fenalår fra Norge“ visoko kakovosten in edinstven ter tradicionalen norveški proizvod. „Fenalår fra Norge“ se najpogosteje uporablja med prazniki, kot sta 17. maj (državni praznik) in božič, ter poleti, ko je toplo.

Do konca 20. stoletja je bilo med norveškimi kmeti razširjeno proizvajanje proizvoda za lastno uporabo. Znanje in izkušnje proizvajanju proizvoda „Fenalår fra Norge“ se je prenašalo iz generacije v generacijo in se trenutno uporablja tudi v proizvodnji v večjem obsegu.

Sklic na objavo specifikacije

(drugi pododstavek člena 6(1) te uredbe)

https://lovdata.no/dokument/SF/forskrift/2012-10-03-935

(1) UL L 343, 14.12.2012, str. 1.